
Noteikumi par nekustamā īpašuma darījumu starpnieka kvalifikācijas celšanas pasākumiem
Izdoti saskaņā ar Nekustamā īpašuma
darījumu starpnieku darbības likuma
13. pantu
· 1. Noteikumi nosaka nekustamā īpašuma darījumu starpnieka (turpmāk – starpnieka) minimālo kvalifikācijas celšanas pasākumu apjomu un saturu.
· 2. Starpnieks ir atbildīgs par kvalifikācijas celšanu un katru gadu:
· 2.1. līdz attiecīgajam datumam, kurā veikta starpnieka sākotnējā reģistrācija, nodrošina ne mazāk kā 40 akadēmisko stundu ilgu kvalifikācijas celšanu (turpmāk – kvalifikācijas stundas) pie apmācību piedāvātāja, kas ir akreditēta izglītības iestāde, valsts pārvaldes iestāde, juridiska persona, personu apvienība vai nodibinājums, kura pamatfunkcijās vai darbības veidā ietilpst attiecīgo kvalifikācijas celšanas pasākumu organizēšana, vai valsts pārvaldes iestāde vai finanšu pakalpojumu sniedzējs, kurš sniedz aktuālo informāciju nekustamā īpašuma darījumu starpniecības pakalpojuma jomā (turpmāk – apmācību piedāvātājs);
· 2.2. septiņu dienu laikā pēc attiecīgā datuma, kurā veikta starpnieka sākotnējā reģistrācija, sniedz biedrībai "Latvijas Nekustamo īpašumu darījumu asociācija" kvalifikācijas celšanu apliecinošu informāciju.
(MK 02.07.2024. noteikumu Nr. 417 redakcijā)
· 3. Starpnieks patstāvīgi uzskaita kvalifikācijas stundas un nodrošina vismaz šādas kvalifikācijas celšanu apliecinošās informācijas glabāšanu:
· 3.1. informācija par kvalifikācijas celšanas pasākuma apmeklētāju (starpnieku vai nekustamā īpašuma darījumu starpniecības pakalpojumu sniedzēju starpnieka vārdā – fizisku personu);
· 3.2. kvalifikācijas celšanas pasākuma norises datums un vieta;
· 3.3. informācija par apmācību piedāvātāju;
· 3.4. kvalifikācijas celšanas pasākuma tēma;
· 3.5. informācija par kvalifikācijas celšanas pasākuma ilgumu (stundu skaits);
· 3.6. kvalifikācijas celšanas pasākuma apmeklējumu apliecinošā informācija (izsniegtā sertifikāta, apliecības, izziņas kopija vai cits apmeklējumu apliecinošs dokuments).
(MK 21.09.2021. noteikumu Nr. 650 redakcijā)
· 4. Kvalifikācijas celšanas pasākumu apjomu, kuru starpnieks apgūst pie apmācību piedāvātāja, var pielīdzināt kvalifikācijas celšanas pasākumu apjomam, kuru starpnieks apgūst, pasniedzot apmācību piedāvātāja organizētas kvalifikācijas stundas. Šādā gadījumā vienu pasniegtu kvalifikācijas stundu starpnieks var pielīdzināt četrām kvalifikācijas stundām, kuras starpnieks apgūtu pie apmācību piedāvātāja.
· 5. Starpnieka kvalifikācijas celšanas pasākumu saturā ietver šādas tēmas:
· 5.1. nekustamā īpašuma nozares tiesiskais regulējums, nekustamā īpašuma lietu tiesību problemātika un nodokļi;
· 5.2. nozares komercdarbības vides pārzināšana un novērtēšana;
· 5.3. nekustamā īpašuma objektu veidi, ēku cenu veidošanas metodes un vērtēšanas pamati;
· 5.4. riski nekustamā īpašuma darījumu jomā;
· 5.5. teritorijas plānošana;
· 5.6. darījuma sagatavošana, noformēšana un darbs ar klientu, nepārsniedzot 10 % no kopējā kvalifikācijas stundu skaita;
· 5.7. nekustamā īpašuma kreditēšanas pamati.
(Grozīts ar MK 17.05.2022. noteikumiem Nr. 297)
· 6. Ja starpnieks ir juridiska persona vai personālsabiedrība, šajos noteikumos noteiktais pienākums apgūt kvalifikācijas celšanas pasākumu apjomu un tiesības pielīdzināt to pasniegtajām kvalifikācijas stundām ir attiecināms uz fizisko personu, kura juridiskās personas vai personālsabiedrības vārdā sniedz nekustamā īpašuma darījumu starpniecības pakalpojumus.
(MK 21.09.2021. noteikumu Nr. 650 redakcijā)
· 7. Ja starpnieks gada laikā ir nodrošinājis kvalifikācijas celšanu vairāk nekā 40 kvalifikācijas stundu apmērā, tad tās stundas, kuras viena gada ietvarā pārsniedz 40 kvalifikācijas stundas, tiek pieskaitītas nākamo triju gadu kvalifikācijas stundām.
(MK 02.07.2024. noteikumu Nr. 417 redakcijā)

